مَتّیٰ 13
13-نجی باب
تُخوم میثالی
مَرقُس 4:1-20؛ لوقا 8:4-15
1شُل گون عیسی اُیدِن چیقیپ، دِریانینگ کِناریندا اُتیردی. 2داشینا شِیله کَن جِماغاتینگ ییغناناندیغی سِبَپلی، اُل دِریاداقی بیر قاییقا مینیپ اُتیردی. هِمّه جِماغات بُلسا دِریانینگ کِناریندا، قوری یِرده دوردی. 3عیسی اُلارا میثالّار بیلِن کَن زاتلار اُورِتدی: «بیر تایخان تُخوم سِپلِمَگه چیقیار. 4سِپیپ یُرکَه، تُخوملارینگ بیرنَچهسی یُلونگ اوستونه دوشیَر. قوشلار گِلیپ، اُلاری چُقچُلایارلار. 5بیرنَچهسی تُپراغی آز، داشلی یِره دوشیَر. تُپراغی قالینگ بُلمانسُنگ، اُلار تیز گُگِریَرلِر. 6یُنه گون قیزاندا، کُکلِرینینگ یُقدوغی اوچین یانیپ، قوراپ گیدیَرلِر. 7بیرنَچه تُخوم تیکِنلِرینگ آراسینا دوشیَر. تیکِنلِر اُسوپ، اُلاری باسیار. 8بیرنَچه تُخوم بُلسا قاوی یِره دوشوپ، کَبیری یوز، کَبیری آلتمیش، کَبیری هِم اُتوز بِرابار حاصیل بِریَر. 9اِشیتمَگه قولاغی بار آدام اِشیتسین!»
10سُنگرا شَگیرتلِر عیسادان: «نَمه اوچین جِماغاتا میثالّار بیلِن گورّونگ بِریَرسینگ؟» دیییپ سُرادیلار. 11اُل شِیله جُغاپ بِردی: «آسمانینگ پاتیشاهلیغینینگ سیرلارینا دوشونمِگه سیزه بِریلدی، جِماغاتا بِریلمِدی. 12کیمده بار بُلسا، اُنگا یِنه بِرلِر و اُنداقی بُل بُلار، اِمّا کیمده یُق بُلسا، اُنونگ اِلیندَکی هِم آلنار. 13مِنینگ اُلارا میثالّار بیلِن گورّونگ بِرمِگیمینگ سِبَبی شودور: اُلار سِرِدیَرلِر، یُنه گُرمِیَرلِر، دینگلِیَرلِر، یُنه اِشیتمِیَرلِر و دوشونمِیَرلِر. 14- شِیدیپ، اِشعیانینگ پیغامبارلیق بیلِن آیدان سُزلِری اُلاردا بِرجای بُلیار:
”اِشیتمِسینه اِشیدیَرسینگیز،
یُنه دوشونمِیَرسینگیز.
گُرمِسینه گُریَرسینگیز،
یُنه عاقیل یِتیریپ بیلمِیَرسینگیز.
15چونکی بو خالقینگ یورِگی قاتیدی،
قولاقلاری آغرالدی، گُزلِری یومولدی.
یُغسام گُزلِری بیلِن گُروپ،
قولاقلاری بیلِن اِشیدِردیلِر،
یورِکلِری بیلِن دوشونیپ،
یِنه مانگا طاراف دُلاناردیلار،
مِن هِم اُلارا شِفا بِرِردیم“.
16اِمّا سیز ناقادار خوشواقت، گُزلِرینگیز گُریَر، قولاقلارینگیز اِشیدیَر. 17سیزه دُغروسینی آیدیارین: کَن پیغامبارلار و کَن دُغری آداملار سیزینگ گُریَنلِرینگیزی گُرمِک ایسلِدیلِر، اِمّا گُرمِدیلِر، سیزینگ اِشیدیَنلِرینگیزی اِشیتمِک ایسلِدیلِر، اِمّا اِشیتمِدیلِر.
18«ایندی تایخان حاقینداقی میثالینگ مَعنیسینی دینگلَنگ: 19بیری آسمانینگ پاتیشاهلیغی حاقینداقی سُزی اِشیدیپ، اُنگا دوشونمِسه، شِیطان گِلیپ، اُنونگ یورِگینده سِپِلِنی سُغروپ آلیار. یُلونگ قیراسیندا سِپیلِن بودور. 20داشلیق یِره سِپیلِن تُخوملار بُلسا، سُزی اِشیدیپ، اُنی دِرِّو شاتلیق بیلِن قابول اِدیَندیر. 21یُنه سُز کُک اورمانسُنگ، بو آدام جیدامسیزدیر، مونونگ اوچین قینچیلیق یا-دا اِذیِت بِرمه بُلاندا، اُل شو واقتدا اُندان اِل چِکِر. 22تیکِنلیگینگ آراسینا دوشِن تُخوم بُلسا بودور: اُل سُزی اِشیدیَر، یُنه دونیَهنینگ قایغیلاری، بایلیغینگ هُوِسی اُنی بُغیار و سُز حاصیلسیز بُلیار. 23قاوی یِره سِپیلِنلِر بُلسا بودور: اُل سُزی اِشیدیپ، اُنگا دوشونیَر هِم-ده حاصیل بِریَر. اُلارینگ کَبیری یوز، کَبیری آلتمیش، کَبیری اُتوز بارابار حاصیل بِریَر.»
بیدِرِک اُت میثالی
24عیسی اُلارا باشغا بیر میثال هِم گورّونگ بِردی: «آسمانینگ پاتیشاهلیغی اُز اِکینچیلیگینده قاوی تُخوم اِکِن آداما مِنگزِیَر. 25هِمّهلِر یاتیرقا، اُنونگ دوشمانی گِلیپ، بوغدایلارینگ آراسینا بیدِرِک اُت اِکیپ گیدیَر. 26اِکین اُسوپ حاصیلا دوراندا، بیدِرِک اُت هِم گُرونیَر. 27یِر اِیهسینینگ خیدماتکَرلِری اُنونگ یانینا گِلیپ: ”آقام! سِن یِرینگَه قاوی تُخوم سِپمَنمیدینگ؟ بو بیدِرِک اُتلار نیرِدِن گُروندوکَه؟“ دیییپ، اُندان سُرایارلار. 28یِر اِیهسی: ”بو دوشمانینگ ایشیدیر“ دیییپ جُغاپ بِریَر. خیدماتکَرلِری: ”گیدیپ، اُلاری سُغروپ زینگماغیمیزی ایسلِیَنگمی؟“ دیییپ سُرایارلار. 29اِمّا یِر اِیهسی: ”یُق، بیدِرِک اُتی سُغورجاق بُلوپ، 30بوغدایی هِم کُکی بیلِن قُپارماغینگیز مومکین. دِگمه، اُراغا چِنلی اُلارینگ ایکیسی-ده بیله اُسوبِرسین. اُراق واقتی مِن اُراقچیلارا اَوَّل بیدِرِک اُتلاری ییغینگ-دا، دِسِّلَپ یاقار یالی اِدینگ. بوغدایی بُلسا مِنینگ آمّاریما اویشورینگ دییِرین“» دیییپ جُغاپ بِریَر.
خَردِل تُخومی حاقدا میثال
مَرقُس 4:30-32؛ لوقا 13:18-19
31عیسی اُلارا باشغا بیر میثالی-دا گورّونگ بِردی: «آسمانینگ پاتیشاهلیغی بیر آدامینگ اُز یِرلیگینده اِکِن خَردِل تُخومینا مِنگزِیَندیر. 32اُل هِمّه تُخوملارینگ ایچینده اینگ اُونوغیدیر، اِمّا اُسِنیندِن سُنگ، بِیلِکی اُسوملیکلِرینگ باریسیندان اولی بُلوپ، باغا اُورولیَر. حتّیٰ قوشلارام اُنونگ شاخالاریندا کِتِکلَپ بیلیَرلِر.»
خامیرمایا حاقدا میثال
لوقا 13:20-21
33عیسی اُلارا باشغا بیر میثالی-دا گورّونگ بِردی: «آسمانینگ پاتیشاهلیغی خامیرمایا مِنگزِیَندیر. بیر آیال اوچ اُقارا اونا بیرجه بُلِک خامیرمایا قُشسا-دا، هِمّه خامیر چیشیَر.» 34عیسی بو زاتلارینگ بارینی خالقا میثالّار بیلِن آیدیاردی. اُلارا میثالسیز هیچ زات آیتمایاردی. 35- بو پیغامبار سِبَبلی آیدیلان شو سُزونگ بِرجای بُلماغی اوچیندی:
«مِن سیزه میثال آیدیپ بِرِیین،
دونیَهنی یارادیلان بَری گوزگین قالان سیرلاری بِیان اِدِیین.»
عیسی بیدِرِک اُت میثالینی دوشوندیریَر
36سُنگرا عیسی جِماغاتی اوغرادیپ، اُیه گیردی. شَگیرتلِری اُنونگ یانینا گِلیپ: «اِکینچیلیگیندَکی بیدِرِک اُتلار حاقدَکی میثالی بیزه دوشوندیریپ بِرسِنه» دییدیلِر. 37اُل شِیله جُغاپ بِردی: «قاوی تُخومی اِکیَن اینسان اُغلودیر. 38اِکینچیلیگی بُلسا دونیَهدیر. قاوی تُخوم آسمانینگ پاتیشاهلیغینینگ فِرزِنتلِریدیر. بیدِرِک اُتلار بُلسا شِیطانینگ فِرزِنتلِریدیر. 39بیدِرِک اُتلاری اِکِن دوشمان شِیطاندیر. اُراق واقتی دونیَهنینگ آخیریدیر، اُراقچیلار بُلسا پِریشدهلِردیر. 40شِیلهلیک بیلِن، بیدِرِک اُتلار نَهیلی ییغیلیپ، اُتدا یاقیلیان بُلسا، دونیَهنینگ آخیریندا هِم شِیله بُلار. 41اینسان اُغلی اُز پِریشدهلِرینی ایبِرِر، اُلار گونَه سِبَپکَر بُلیان هِمّه زاتلاری، ناحاق ایش اِدیَنلِری اُنونگ شاهلیغیندان ییغنارلار. 42اُلار بولاری کورَهنینگ اُدونا زینگارلار. اُل یِرده آغلاما و دیش قیجیرداما بُلار. 43شُندا دُغری آداملار آسمانداقی آتاسینینگ شاهلیغیندا گون کیمین پارلارلار. اِشیتمَگه قولاغی بار آدام اِشیتسین!»
گوزگِنِن خازینا و مُروارید میثالی
44«آسمانینگ پاتیشاهلیغی بیر اِکینچیلیگینده گوزگِنِن گِنجه مِنگزِیَندیر. بیر آدام اُنی تاپیپ، قایتادان گوزگِیَر و بِگِنیپ باریپ، هِمّه زادینی ساتیار-دا، یانگقی اِکینچیلیگینی ساتین آلیار.
45«موندان باشغا-دا، آسمانینگ پاتیشاهلیغی اُوادان مُروارید آغتاریان تَجیر یالیدیر. 46اُل باهالی بیر مُرواریدی تاپیپ، هِمّه زادینی ساتیار-دا، اُنی ساتین آلیار.
تُر میثالی
47«شِیله هِم، آسمانینگ پاتیشاهلیغی دِریا زینگالیپ، هِر هیلی بالیغی ییغنایان تُر یالیدیر. 48تُر دُلاندا، اُنی کِنارا چِکیَرلِر. سُنگرا اُتوریپ، قاوی بالیقلاری سِبِدلِره سالیارلار، تِلِکهلِرینی هِم زینگیپ گُیبِریَرلِر. 49دونیَهنینگ آخیریندا هِم شِیله بُلار. پِریشدهلِر گِلیپ، یامانلاری دُغری آداملاردان آیریپ، 50کورَهنینگ اُدونا زینگالار. اُل یِرده آغلاما و دیش قیجیرداما بُلار.»
51عیسی اُلارا: «بولارینگ هِمّهسینه دوشوندینگیزمی؟» دیییپ سُرادی. اُلار: «هاووا» دیییپ جُغاپ بِردیلِر. 52عیسی اُلارا: «شُنونگ اوچین هِم آسمانینگ پاتیشاهلیغی دیییپ تاغلیمات آلان هِر بیر دین عالیم خازیناسیندان تَزه و کُنه زاتلار چیقاریان اُی اِیهسینه مِنگزِیَندیر» دییدی.
عیسی حُرمات قُیولمایار
مَرقُس 6:1-6؛ لوقا 4:16-30
53عیسی بو میثالی گورّونگ بِریپ بُلاندان سُنگ، اُل یِردِن گیتدی. 54اُل اُز دُغدوق مِکانینا گِلیپ، آداملارا اُلارینگ کِنیسهلِرینده تَعلیم بِرمَگه باشلادی. جِماغات اُنگا حایران قالیپ: «بو آداما بِیله عاقیلدارلیق و مُعجِزه گُرکِزمَگه گویچ نیرِدِن گِلیَرکَه؟ 55اُل نِجّارینگ اُغلی دَلمی؟ اِنهسینینگ آدی هِم مریم دَلمی؟ یعقوب، یوسف، یهودا و شمعون اُنونگ دُغانلاری آخیرین! 56اُنونگ آیال دُغانلاری-دا بیزینگ آرامیزدا یاشامایارلارمی نَمه؟ اُندا بو آدام مونچا زادی نیرِدِن بیلیَرکَه؟» دیییشدیلِر. 57شِیلهلیکده، اُلار عیسانی رِت اِتدیلِر.
اِمّا عیسی اُلارا: «نِبینینگ دینگه اُز یوردوندا و اُیونده قادری یُقدور» دییدی. 58عیسی اُل یِرده کَن مُعجِزه گُرکِزمِدی، چونکی اُلارینگ ایمانلاری یُقدی.
knc_Arab kas_Arab azb_Arab knc_Arab azb_Arab azb_Arab pes_Arab azb_Arab pes_Arab kas_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab urd_Arab knc_Arab azb_Arab urd_Arab urd_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab knc_Arab azb_Arab azb_Arab azb_Arab knc_Arab azb_Arab azb_Arab